# **Prvi film i radionica mladih Roma iz Piškorovca**

# **Lume cara âj âm njenčim**

# Lume cara âj âm njenčim ili Svijet je preda mnom zanimljiva je i edukativna filmska radionica održana u Maloj Subotici od 21. do 25. lipnja 2021. godine uz voditeljicu Hanu Katanić. Cilj tog projekta bio je da mladi Romi osmih razreda nauče nešto o medijima i snimanju filmova jer na tom području nema nijednog Roma. Skupinu je činilo osam osmaša, pet dječaka i tri djevojčice. Radionice su se održavale u područnoj školi u Držimurcu te na prostorima OŠ Tomaša Goričanca Mala Subotica, u suradnji s Otvorenim likovnim pogonom i Romskom organizacijom mladih Hrvatske. Uz učenje o medijima mladi Romi su se pripremali za svoj novi put, srednju školu.

# **Upoznavanje i pisanje scenarija**

Motivacijske razgovore na hrvatskom i bajaškom jeziku održao je edukator Siniša Senad-Musić, koji je govorio o važnosti obrazovanja, dok je snimatelj Matija Kralj to dokumentirao. Upoznao je učenike s profesionalnom kamerom i montiranjem te ih je potaknuo da razvijaju svoju kreativnost. Prvo se odvijalo upoznavanje među sudionicima radionica. Govorili su o svojim snovima i željama za budućnost koje će pokušati ostvariti. Zajednički su dogovorili scenarij za film te je svatko od njih uspješno sudjelovao. Uz kreativni dio vodili su i ozbiljne razgovore. Raspravljali su o “ženskim” i “muškim” zanimanjima, a kasnije su vodili razgovore o normalizaciji spolne diskriminacije. Pričali su i o tome kako su Romi još uvijek diskriminirani.“Bili smo iznenađeni što svi oni gledaju na svoju budućnost kroz školovanje. Pristojni su i sudjeluju u razgovoru. Jako dobro objašnjavaju svoje prepreke i prepreke svojih vršnjaka koje utječu na obrazovanje. Žele promjenu i često govore da ne žele biti kao druga romska djeca i starije generacije koje nisu pohađale srednju školu. Često to povezuju sa siromaštvom i socijalnom isključenosti”, pojasnio je edukator Siniša. Učenici su iznosili svoja mišljenja i razloge o prestanku školovanja. “Dječake svugdje puštaju i imaju više slobode, a djevojčice ne”, rekla je jedna učenica. Na kraju su došli do zaključka da roditelji ne puštaju učenice u učeničke domove kako ne bi došlo do neželjene trudnoće. Također su saznali da veliki problem čini njihova loša financijska situacija. Učenice su se žalile kako zbog brige o mlađoj braći i nedovoljnog mira ne stignu učiti koliko bi željele. Kako bi potaknuli njezine roditelje, s jednom učenicom krenuli su u najavljeni posjet u Piškorovec. Piškorovec je veliko romsko naselje koje se nalazi nekoliko minuta vožnje od Držimurca. Bilo je potrebno najaviti se jer, kako kažu, nenajavljeni posjetitelji nisu poželjni.

**Snimanje filma**

Nakon što su učenici međusobno podijelili svoja željena zanimanja i radna mjesta, počelo je i samo snimanje filma. Voditelji radionica ubrzo su otkrili kako će njihovo željeno zanimanje biti i njihova uloga u filmu. Prilikom uživljavanja u uloge učenici su ubrzo postali oni iz budućnosti. Moglo se vidjeti veselje i uzbuđenje na njihovu licu, zaista su uživali. Snimatelj Matija dokumentirao je njihove iskrene stavove i razmišljanja, a medijska grupa OŠ Tomaša Goričanca Mala Subotica dokumentaristički je snimala cijeli proces nastajanja filma. Tako je projekt dobio metadokumentarističku razinu. “Ideja je bila da učenici pokušaju napraviti nekakav video, da probaju raditi s kamerom, da vide koliko im je to interesantno i da se upoznaju s procesom stvaranja filma”, rekao je Matija. Uz pomoć Matije snimili su uspješan i zanimljiv film.

**Premijera**

Radionica je završena u petak svečanom premijerom u OŠ Tomaša Goričanca Mala Subotica. Autori filma bili su podržani od strane načelnika Valentina Škvorca, ravnateljice škole Željke Štampar Zamude i predstavnika Međimurske županije. Posebno su bili ponosni jer je školski prostor bio gotovo premalen za sve sudionike i njihove obitelji. Učenici koji su sudjelovali uspješno su nastavili svoje obrazovanje u srednjim školama.

**Upisi u srednje škole**

Svi učenici koji su sudjelovali u radionici sada su uspješni polaznici srednjih škola, no nisu svi

upisi tekli lako. Čak dvije učenice upisale su škole u Zagrebu. Jedna učenica je odabrala školu

koju želi pohađati, ali su nastali problemi pri upisu u dom. Naime u domu nije više bilo mjesta,

ali taj se problem riješio. Učenica je potom bila uspješno upisana u dom. Druga učenica je htjela upisati srednju školu u Zagrebu, smjer ekonomist. Zbog nedovoljno bodova upisala je smjer

komercijalist. Ostali učenici upisali su škole u Međimurju. Svi se veselimo budućim

vodoinstalaterima, kuharima, komercijalistima, mesarima i keramičarima.

Corina Kovačić

7. razred

OŠ Tomaša Goričanca Mala Subotica

Mentor: Sanja Posavec